Stampa t-test tal-qari ... Il-Ħadd wara s-solennità tat-Trinità Qaddisa Il-Ġisem u d-Demm Imqaddes ta' Kristu Temgħek il-manna li la int u lanqas missirijietek ma kontu tafu biha. Qari mill-Ktieb tad-Dewteronomju F'dak iż-żmien, Mosè kellem lill-poplu u qal: "Ftakar fil-mixja kollha li mexxiek il-Mulej, Alla tiegħek, matul dawn l-erbgħin sena fid-deżert, biex iċekknek u jġarrbek, ħalli jkun jaf x'għandek f'qalbek, jekk tridx toqgħod għall-kmandamenti tiegħu jew le. Huwa ċekknek, ried li tbati l-ġuħ, imbagħad temgħek il-manna, li la int u lanqas missirijietek ma kontu qatt tafu biha, biex jurik li mhux bil-ħobż biss jgħix il-bniedem, imma b'dak kollu li joħroġ minn fomm il-Mulej, b'dan jgħix il-bniedem. Qis li ma titkabbarx qalbek u tinsa l-Mulej, Alla tiegħek, li ħarġek mill-art tal-Eġittu, mill-art tal-jasar. Hu li mexxiek fid-deżert kbir u jwaħħax, mimli sriep velenużi u skorpjuni, art niexfa bla ilma xejn, li ħariġlek l-ilma mill-blata taż-żnied, li temgħek il-manna fid-deżert, li missirijietek ma kienu jafu biha xejn". Il-Kelma tal-Mulej R/. Irroddu ħajr lil Alla R/. (12a): Sebbaħ, Ġerusalemm, lill-Mulej Sebbaħ, Ġerusalemm, lill-Mulej; faħħar lil Alla tiegħek, Sijon! Hu jsaħħaħ l-istaneg tal-bibien tiegħek, u jbierek ġewwa fik lil uliedek. R/. Hu jqiegħed fis-sliem it-trufijiet ta' artek, u lilek bl-aħjar qamħ ixebbgħek. Hu jibgħat fuq l-art il-kmand tiegħu; bil-ħeffa tiġri l-kelma tiegħu. R/. Hu jxandar kelmtu lil Ġakobb, il-liġijiet u d-digrieti tiegħu lil Iżrael. Ma għamel hekk ma' ebda poplu; lil ħadd ma għarraf id-digrieti tiegħu. R/. La l-ħobża hi waħda, aħna, li aħna ħafna, aħna ġisem wieħed. Qari mill-Ewwel Ittra ta' San Pawl Appostlu lill-Korintin Ħuti, il-kalċi mbierek li fuqu ngħidu l-barka mhuwiex għaqda mad-demm ta' Kristu? U l-ħobż li naqsmu mhuwiex għaqda mal-ġisem ta' Kristu? Għax la l-ħobża hi waħda, aħna, li aħna ħafna, aħna ġisem wieħed; ilkoll kemm aħna nieħdu sehem minn ħobża waħda. Il-Kelma tal-Mulej R/. Irroddu ħajr lil Alla Is-sekwenza tista' ma tingħadx. Tista' wkoll tingħad fil-forma l-qasira li tibda: Dan ħobż l-Anġli, magħmul ikel. Faħħar, Sijon, lill-Feddej, ir-ragħaj tiegħek u l-mexxej, bl-innijiet u bl-għana. Ibqa' faħħru daqs kemm tista', għax Hu 'l fuq minn kull tifħir, qatt ma tfaħħru kemm jistħoqqlu. Għat-tifħir ħaġa tal-għaġeb, il-ħobż ħaj li jagħti l-ħajja, hawn quddiemna f'dan il-jum. Dak il-ħobż li fuq il-mejda, lill-appostli fl-ikla mqaddsa, kien ingħata biex jikluh. Ikun sħiħ it-tifħir tiegħek, b'qalb ferrieħa, b'leħen għoli, ikun jixraq ferħ ir-ruħ. Għax dal-jum ta' festa kbira, ta' dik l-ikla hu t-tifkira, meta saret l-ewwel darba. F'dina l-ikla s-Sultan tagħna, l-Għid il-ġdid tal-liġi l-ġdida, temm għal kollox l-Għid qadim. Il-qadim twarrab mill-ġdid, dak li hu ġie flok ix-xbieha, id-dawl biegħed dlam il-lejl. Dak li twettaq fl-aħħar ċena, Kristu ried jibqa' jiġġedded, biex ikun tifkira tiegħu. Imgħallmin b'tagħlim imqaddes, nibdlu l-ħobż u l-inbid tagħna b'sagrifiċċju għas-saħħa tagħna. Twemmin ġdid lilna l-insara, li dal-ħobż jinbidel f'Ġisem, u l-inbid jinbidel f'Demm. Dak li ma tarax jew tifhem, it-twemmin isaħħu u jwettqu, fuq kull ordni tan-natura. Taħt xbihat fejn aħna nilmħu mhux il-ħajja, imma sinjali, jinħbew ħwejjeġ hekk għeżież. Ikel Ġismu, xorb hu Demmu; iżda Kristu sħiħ hemm moħbi taħt kull waħda mix-xbihat. Sħiħ jittiekel Kristu kollu, bla jitkisser, bla jitfarrak, bla jinqasam minn min jieħdu. Jieklu elf u jiekol wieħed, kemm ħa dan, hekk jieħdu huma, bla jintemm meta jittiekel. Jieklu t-tajba, jieklu l-ħżiena; imma 'l dawk iġib il-ħajja, lil dawn jixħet fit-telfien. Mewt għall-ħżiena, ħajja għat-tajba ara kif jinbidel fihom, għalkemm jieħdu l-istess ikel. la tibżax, imm'inti ftakar, taħt ix-xbieha ta' kull farka hemm jinsab daqs fl-Ostja sħiħa. Ebda ksur ma jsir fi Kristu; biss ix-xbieha tkun miksura: u b'dal-ksur xejn ma jitnaqqas f'Dak li hu taħt din ix-xbieha. Dan ħobż l-anġli, magħmul ikel għall-bnedmin fit-triq tal-ħajja, ikel bnin għall-ulied kollha, li m'għandux fix-xejn jintrema. Bi xbihat kien ilu mħabbar, f'dik l-offerta ta' Iżakk, fil-ħaruf li nqatel fl-Għid, u fil-manna tad-deżert. Int ragħaj tajjeb, ħobż tassew, Ġesù tagħna, ħenn għalina; Int itmagħna u ħarisna: Inti lilna l-ġid urina fl-art imbierka tal-ħajjin. Int li taf u tista' kollox, li titmagħna hawn f'dil-ħajja, hemm agħmilna lkoll imsieħba, f'għaqda waħda lkoll werrieta mal-qtajjiet tal-qaddisin. quantum isti, tantum ille: datur manna patribus. AKKLAMAZZJONI QABEL L-EVANĠELJU Ġw 6, 51 Jiena hu l-ħobż il-ħaj, li niżel mis-sema, jgħid il-Mulej; jekk xi ħadd jiekol minn dan il-ħobż jgħix għal dejjem. EVANĠELJU Ġismi huwa tassew ikel, u demmi hu tassew xorb. Ġw 6, 51-58 Qari mill-Evanġelju skond San Ġwann F'dak iż-żmien, Ġesù qal lin-nies: "Jiena hu l-ħobż il-ħaj, li niżel mis-sema. Jekk xi ħadd jiekol minn dan il-ħobż jgħix għal dejjem. U l-ħobż li jiena nagħti huwa ġismi għall-ħajja tad-dinja". Fuq hekk il-Lhud tlewmu bejniethom, u bdew jgħidu: "Kif jista' dan jagħtina ġismu biex nikluh?". Ġesù mela qalilhom: "Tassew, tassew ngħidilkom, jekk ma tiklux il-ġisem ta' Bin il-bniedem u ma tixorbux demmu, ma jkollkomx il-ħajja fikom. Min jiekol ġismi u jixrob demmi għandu l-ħajja ta' dejjem, u jiena nqajmu mill-imwiet fl-aħħar jum. Għax ġismi huwa tassew ikel, u demmi hu tassew xorb. Min jiekol ġismi u jixrob demmi jibqa' fija u jiena fih. Bħalma bagħatni l-Missier, li hu ħaj, u jiena ngħix b'Missieri, hekk ukoll min jiekol lili, hu wkoll jgħix bija. Dan huwa l-ħobż li niżel mis-sema; mhuwiex bħal dak li kielu missirjietkom u mietu; min jiekol dan il-ħobż jgħix għal dejjem". Il-Kelma tal-Mulej R/. Tifħir lilek Kristu
Qari tal-Quddies tal-Ġisem u d-Demm Għażiż tal-Mulej (S)